《初晴抱琴登马退山对酒望远醉后作》
唐代·独孤及

年长心易感，况为忧患缠。壮图迫世故，行止两茫然。

王旅方伐叛，虎臣皆被坚。鲁人著儒服，甘就南山田。

挈榼上高磴，超遥望平川。沧江大如綖，隐映入远天。

荒服何所有，山花雪中然。寒泉得日景，吐霤鸣湔湔。

举酒劝白云，唱歌慰颓年。微风度竹来，韵我号钟弦。

一弹一引满，耳热知心宣。曲终余亦酣，起舞山水前。

人生几何时，太半百忧煎。今日羁愁破，始知浊酒贤。

作者简介：独孤及（725～777），唐朝散文家，字至之，河南洛阳人，天宝末，以道举高第，补华阴尉。代宗召为左拾遗，俄改太常博士。迁礼部员外郎，历濠、舒二州刺史，以治课加检校司封郎中，赐金紫。徙常州，卒谥曰宪。集三十卷，内诗三卷，今编诗二卷。